Είχε απασχολήσει έντονα τον Παναθηναϊκό το τελευταίο διάστημα και πλέον αποτελεί μέλος της οικογένειάς του. Ο λόγος για τον σέντερ Γιώργο Παπαγιάννη, που έγινε ο κατά σειρά δεύτερος νεαρός που αποκτούν οι πρωταθλητές Ελλάδος, μετά τον Μιχάλη Λούντζη. «Ο κύριος Πεδουλάκης με βοήθησε πολύ στο να πάρω αυτήν την απόφαση», ανέφερε ο 17χρονος αθλητής.



Αναλυτικά η ανακοίνωση της ΚΑΕ Παναθηναϊκός:



H KAE Παναθηναϊκός ανακοινώνει την επίτευξη συμφωνίας με τον αθλητή Γιώργο Παπαγιάννη.



Η συμφωνία με τον Παπαγιάννη, που θεωρείται από τα μεγαλύτερα ταλέντα παγκοσμίως είναι πολυετής.



Ο πρόεδρος της ΚΑΕ Παναθηναϊκός, σεβόμενος την προοπτική του παίκτη να συνδυάσει σπουδές υψηλού επιπέδου και αθλητισμό στις ΗΠΑ, του δίνει το δικαίωμα επιλογής για το καλοκαίρι του 2015.



Ο Γιώργος Παπαγιάννης γεννήθηκε στις 3/7/1997 και έχει ύψος 2,17μ. Έχει αγωνιστεί στην Εθνική Παίδων ενώ είναι στέλεχος της Εθνικής Εφήβων και θα λάβει μέρος στο Ευρωμπάσκετ της Τουρκίας και στο Παγκόσμιο U-17. Ξεκίνησε την καριέρα του από τα Μέγαρα, εν συνεχεία βρέθηκε στις Ακαδημίες του Ολυμπιακού κι ακολούθως στο Περιστέρι.



Στις 5 Ιανουαρίου του 2012 πραγματοποίησε το ντεμπούτο του στην Α1 όντας μόλις 14ων ετών και 6 μηνών και έγινε ο νεότερος παίκτης που αγωνίστηκε στην πρώτη τη τάξει κατηγορία του ελληνικού μπάσκετ.



Το καλοκαίρι του 2013 «μετακόμισε» στις ΗΠΑ για λογαριασμό του Λυκείου Westtown School της Πενσυλβάνια.



Οι δηλώσεις του Γιώργου Παπαγιάννη



Μετά την επίτευξη της συμφωνίας το νέο μέλος του Παναθηναϊκού, Γιώργος Παπαγιάννης, είπε τα ακόλουθα:



«Θέλω να ευχαριστήσω τον πρόεδρο του Παναθηναϊκού, κύριο Δημήτρη Γιαννακόπουλο, γιατί με πίστεψε και θέλησε να με φέρει στην ομάδα. Τον ευχαριστώ γιατί ήθελα κι εγώ να γίνω μέλος του Παναθηναϊκού.



Επίσης θέλω να ευχαριστήσω τον κύριο Αργύρη Πεδουλάκη που με πίστεψε από τότε που ήμουν 14 ετών και μου είπε ότι ο καλύτερος τρόπος για να προχωρήσω ήταν να υπογράψω στον Παναθηναϊκό. Με βοήθησε πολύ στο να πάρω την απόφασή μου.



Βεβαίως ευχαριστώ την οικογένειά μου, τους γονείς μου, Κανέλλο και Μαρία και τον αδερφό μου, Μηνά, που με στηρίζουν όλα αυτά τα χρόνια και είναι πολύτιμοι για μένα».